Brian Cox

Brajanas Denisas Koksas (angl. Brian Denis Cox, 1946 m. birželio 1 d.) – škotų aktorius. Jis labiausiai žinomas už pagrindinius vaidmenis teatre, kine bei televizijoje. Aktorius įvertintas „Laurence Oliver“, „Emmy“ ir „Auksinio gaublio“ apdovanojimais bei BAFTA nominacija. Už nuopelnus šaliai Koksui 2003 m. suteiktas Britanijos imperijos ordino komandoro titulas, o 2006 m. žurnalas „Empire“ jam įteikė „Empire“ ikonos apdovanojimą. 2007 m. Jungtinės Karalystės Filmų taryba aktorių įtraukė į įtakingiausių britų kino žvaigždžių Holivude dešimtuką.

Koksas aktorystės praktiką atliko Dandžio repertuariniame teatre (Dundee Repertory Theatre), vėliau tapo vienu iš Karališkojo licėjaus teatro įkūrėjų. Jis vaidindavo pastatymuose pagal Viljamo Šekspyro darbus, bendradarbiaudavo su Karališkuoju nacionaliniu teatru bei Karališkąja Šekspyro kompanija, kur sulaukė pripažinimo dėl savo išskirtinės vaidybos tragedijoje „Karalius Lyras“.

Ankstyvasis gyvenimas 
Koksas gimė 1946 m. birželio 1 d. Dandyje, Škotijoje ir yra jauniausias iš penkių vaikų. Jis augo Romos katalikų tikėjimą išpažįstančioje airiškos ir škotiškos kilmės šeimoje. Jo motina Meri En Gilelain (Mary Ann Guillerline) buvo verpėja, dirbo džiuto fabrikuose ir kentėjo nuo pasikartojančių nervinių protrūkių. Aktoriaus tėvas Čarlzas Makardlas Kembelas Koksas (Charles McArdle Campbell Cox) buvo policijos pareigūnas, o vėliau ir parduotuvės savininkas, kuris mirė nuo kasos vėžio, kai Koksui tebuvo aštuoneri. Aktorių vaikystėje augino trys vyresnės seserys.

Dandyje Koksas lankė Šv. Marijos pradinę mokyklą bei Šv. Mykolo vidurinę mokyklą, kurią paliko sulaukęs penkiolikos. Kelis metus padirbėjęs Dandžio repertuariniame teatre, būdamas septyniolikos pradėjo lankyti kursus Londono muzikos ir draminio meno akademijoje, kuriuos baigė 1965 m.

Išnašos 

Škotijos aktoriai